**О Б Р А З Л О Ж Е Њ Е**

**I. Уставни основ за доношење закона**

Уставни основ за доношење овог закона садржан је у члану 97. тачка 6. и члану 99. став 1. тачка 7. Устава Републике Србије, којим се утврђује да Република Србија, између осталог, уређује и обезбеђује јединствено тржиште и систем обављања појединих привредних и других делатности.

**II. Разлози за доношење закона**

**Анализа постојећег стања и разлози за измене закона**

Закон о факторингу („Службени гласник РС”, бр. 62/2013 и 30/2018) представљао је значајан корак у стварању регулаторног оквира за пружање услуга факторинга у Републици Србији. Међутим, развој финансијског тржишта, појава нових пословних модела и идентификоване правне празнине указале су на потребу за његовим унапређењем.

Примена постојећег закона у пракси указала је на потребу за даљим унапређењем регулаторног оквира у правцу прецизнијег уређења правног положаја учесника у факторинг трансакцијама, проширења класификације врста факторинга и увођења додатних механизама транспарентности, нарочито у погледу евиденције уступљених фактура.

**Проблеми које пропис треба да реши**

**Ефикаснији надзор над делатношћу факторинга**

С обзиром на потребу за ефикаснијим надзором над активностима пружалаца факторинг услуга и бољу интеграцију система евиденције потраживања у ширу финансијску инфраструктуру, предложено је да се надзорне надлежности повере Комисији за хартије од вредности. Ова институција, као специјализовано регулаторно тело са развијеним капацитетима за праћење финансијских трансакција и тржишних учесника, има институционалне и техничке претпоставке за развој функционалног система надзора у области факторинга.

**Потреба за успостављањем Централне евиденција факторинга (ЦЕФ)**

Успостављање централне евиденције факторинга има за циљ да се обезбеди поуздан и проверљив систем евиденције, чиме се обезбеђује пуна транспарентност трансакција, спречавају двострука уступања и омогућава тржишна валоризација потраживања. На овај начин се гради поверење у тржиште, олакшава наплата и финансирање, подстиче укључење нових учесника и смањује могућност за преваре.

**Усаглашавање са међународним стандардима**

Измене закона усмерене су и на усклађивање са међународним стандардима и најбољим праксама, на начин који је прилагођен тржишту Републике Србије, укључујући ,,UNIDROIT Model Law on Factoring“, који препознаје потребу за транспарентношћу у евиденцији уступљених потраживања, флексибилност у избору врсте факторинга и неопходност правне сигурности за повериоце, дужнике и инвеститоре.

Планираним изменама настоји се да се, у складу са захтевима савременог тржишта и добром међународном праксом, омогући већи степен транспарентности, предвидивости и безбедности у промету потраживања. Успостављање јединствене централне евиденције факторинга представља кључни корак ка уређенијем секундарном тржишту потраживања. Овим изменама додатно се прецизирају правни ефекти факторинг трансакција, прецизније дефинише нови облик факторинга у складу са међународним стандардима, попут ,,UNIDROIT Model Law on Factoring”, и подстиче се дигитализација пословних процеса. Очекује се да ће предложене измене омогућити боље позиционирање Србије у оквиру европских механизама за размену података о е-фактурама, као и јачање поверења инвеститора и правну сигурност у финансијском сектору.

**Дигитализација пословања**

Један од кључних циљева предложених измена закона јесте унапређење правног оквира у правцу дигитализације пословних процеса. Омогућавањем да пратећа документација уз уговоре о факторингу буде сачињена у електронској форми, стварају се предуслови за бржи, ефикаснији и трошковно повољнији проток информација међу уговорним странама, као и према надлежним органима.

Електронска форма документације је усклађена са савременим пословним потребама и технолошким капацитетима учесника на тржишту, и омогућава лаку интеграцију са другим дигиталним системима.

На овај начин се јача транспарентност, смањује административни терет и подстиче правна сигурност у електронском пословању.

**Циљеви који се законом постижу**

Основни циљ предложених измена је подизање нивоа заштите поверилаца и инвеститора кроз бољу правну сигурност и транспарентност. Законом се уводи обавеза регистрације сваке уступљене фактуре кроз централну евиденцију факторинга, и обезбеђује усклађеност са међународним стандардима, укључујући ,,UNIDROIT Model Law on Factoring”, који препознаје потребу за транспарентном евиденцијом уступања потраживања.

Поред унапређења правне сигурности и транспарентности тржишта факторинга, један од кључних циљева предложених измена је и унапређење институционалног надзора над пружаоцима факторинг услуга. Пренос појединих надлежности на Комисију за хартије од вредности омогућава ефикаснији, стручно утемељен и технолошки напреднији надзорни механизам, усклађен са савременим финансијским токовима.

Такође, предложене измене имају за циљ да подстакну даљу дигитализацију пословних процеса, увођењем могућности сачињавања пратеће документације у електронском облигу, успостављањем централизованое евиденције факторинга и омогућавањем интеграције са постојећим е‑системима. На тај начин се убрзава комуникација, смањују трошкови, повећава правна предвидивост и подржава развој дигиталне економије у Србији.

**Разматране могућности за решавање проблема без доношења закона**

Узимајући у обзир ограничености постојећег закона, као и чињеницу да не постоји подзаконска регулатива која би омогућила успостављање регистра без законског основа, одлучено је да се проблем реши путем измене самог закона. Промене се односе на успостављање централне евиденције факторинга, надлежности и обавезе учесника, те није било могуће решити их само интерним актима Министарства.

**III. Објашњење појединачних решења**

Чланом 1. Предлога закона допуњује се члан 2. став 1. тачка 1) Закона о факторингу, ради ширег дефинисања појма факторинга, тако да обухвата авансни факторинг. У складу са УНИДРОИТ Модел законом о факторингу (,,UNIDROIT Model Law on Factoring”), новим формулацијама се јасно разграничавају два основна модела ове финансијске услуге: класични откуп потраживања (купопродаја) и уступање потраживања ради наплате као авансног плаћања (авансни факторинг). На тај начин, у домаћи правни оквир се уводи концепт такозваног „аванса на основу уступљеног потраживања“ (advance-based factoring), који представља праксу већ присутну у пословању факторинг компанија у Републици Србији, али до сада није био изричито препознат у законском тексту.

Циљ ове измене је да се повећа правна сигурност у примени различитих облика факторинга, унапреди транспарентност у уговорним односима између учесника, као и да се омогући даље приближавање домаћег законодавства најбољим међународним праксама.

Допуњавањем члана 2. став 1. тачка 4) подтачка 1), и става 2. проширује се круг лица која могу наступати као уступиоци потраживања у факторинг трансакцијама. Поред привредних друштава и предузетника, новим формулацијама предвиђено је да такав положај могу имати и друге организационе форме које у пракси обављају делатност ради стицања добити или у оквиру економске активности – као што су задруге, регистрована пољопривредна газдинства, пословна удружења, установе и друга правна лица.

Овом допуном усклађује се законски оквир са стварним тржишним потребама и структурама, подстиче раст тржишта факторинга и омогућава веће укључивање малих и средњих економских субјеката у финансирање путем овог инструмента.

Чланом 2. Предлога закона врши се прецизирање постојећих одредаба члана 7. Закона у делу који се односи на документацију која се подноси уз захтев за издавање дозволе за обављање послова факторинга. У том циљу, тачка 5. мења се тако што се уводи обавеза достављања доказ да оснивач, односно стварни власник, сарадник, као и члан органа управљања правног лица које је регистровано за обављање факторинга, није осуђен правноснажном пресудом за кривична дела у смислу закона којим се уређује одговорност правних лица за кривична дела, односно уколико је оснивач, стварни власник, сарадник као и члан органа управљања правног лица физичко лице, да није правноснажно осуђено за кривична дела, уместо достављања оверене изјаве оснивача о уплати капитала. Ставом 2. дефинише се које лице се сматра сарадником.

Овом изменом постиже се усаглашавање са Законом о спречавању прања новца и финансирања тероризма („Службени гласник РС”, бр. 113/2017, 91/2019, 153/2020, 92/2023, 94/2024 и 19/2025), као и са релевантним подзаконским актима. Циљ измене је да се обезбеди транспарентност и идентификација лица која имају крајњу контролу над правним лицем које обавља послове факторинга, што представља важан елемент процене ризика у области финансијских услуга.

Ставом 3. члана 7. Закона већ је прописано да Министарство решењем одлучује о захтеву из става 1. у року од 15 дана од дана пријема уредног захтева, уколико је подносилац претходно доставио Министарству доказ о извршеној уплати основног новчаног капитала. Имајући у виду да Министарство не може издати решење пре него што такав доказ буде достављен, обавеза достављања оверене изјаве о уплати капитала, како је раније била прописана, показала се као непотребна и представљала је административно оптерећење без правног ефекта. У том смислу, предложена измена додатно доприноси поједностављењу и убрзању поступка.

Даље, у ставу 8. истог члана, врши се терминолошко усклађивање и прецизирање. Уместо раније формулације „оснивач, односно власник привредног друштва”, прописује се „факторинг друштво, односно директор факторинг друштва”, како би се ускладила законска терминологија са правним статусом обвезника. Такође, рок за достављање обавештења се од сада рачуна од дана регистрације промене код надлежног органа, што омогућава већу извесност у примени, усклађује се са праксом Агенције за привредне регистре и смањује простор за неуједначено тумачење.

Овим изменама се доприноси бољој техничкој примени, ефикасности поступака и смањењу административног терета.

Чланом 3.Предлога закона врши се измена члана 8. врши се прецизирање услова под којима факторинг друштву престаје важење дозволе за обављање послова факторинга. Брише се ранији део одредбе који је предвиђао да дозвола престаје да важи и у случају брисања након спроведеног стечајног поступка, и моменат у коме друштву престаје дозвола се помера на дан правоснажности решења о отварању стечајног поступка.

Истовремено, уводи се нова тачка којом се прописује да дозвола престаје да важи по сили закона даном правоснажности решења о отварању стечајног поступка. Овом изменом отклања се раније постојећа правна празнина у погледу последица отварања стечаја над факторинг друштвом, с обзиром на то да друштво у том случају по правилу не испуњава капиталне и друге регулаторне услове за обављање послова факторинга.

Циљ измене је обезбеђивање веће правне извесности и усклађености са логиком поступка надзора и лиценцирања, као и спречавање ситуација у којима би друштво формално задржало дозволу упркос постојању правоснажног решења о отварању стечаја.

Чланом 4. предлога закона врши се измена члана 14. став 1. тачка 1. Закона, на тај начин што се бришу речи „и International Factors Group (IFG)”.

Ова измена има за циљ ажурирање упућивања на релевантне међународне изворе у складу са организационим променама које су се догодиле у области међународног факторинга. Наиме, од 2016. године удружења Factors Chain International (FCI) и International Factors Group (IFG) спојена су у јединствену организацију која наставља са радом под називом FCI. Новонастала организација преузела је све улоге, стандарде и активности оба претходна удружења, те задржава статус главне референтне институције у области међународног факторинга.

Брисањем упућивања на сада непостојећу организацију IFG постиже се већа тачност, усаглашеност са актуелним институционалним оквиром и избегавање потенцијалних недоумица у тумачењу одредбе.

Чланом 5. Предлога закона врши се допуна става 4. члана 16. ради прецизнијег уређења поступка враћања потраживања у случају факторинга са регресом. Поред обавезе враћања самог потраживања уступиоцу, прописује се и обавеза враћања свих пратећих средстава обезбеђења из основног посла (као што су менице, залоге, гаранције и сл.), као и обавеза обавештавања дужника о враћању и рок за поступање.

Циљ ове допуне је повећање правне сигурности учесника у факторинг трансакцијама, као и обезбеђивање транспарентности у поступању након остварења регреса.

Чланом 6. Предлога закона врши се допуна члана 18. став 1. ради прецизнијег дефинисања рокова доспећа потраживања у оквиру обрнутог факторинга, односно факторинга у коме је дужник иницијатор посла.

Наиме, обзиром да се на ову врсту факторинга не примењују ограничења из Закона о роковима извршења новчаних обавеза у комерцијалним трансакцијама („Службени гласник РС”, бр. 119/2012, 68/2015, 113/2017, 91/2019, 44/2021, 44/2021 – др. закон, 130/2021, 129/2021 – др. закон и 138/2022), потребно је омогућити странама већу уговорну слободу у погледу дефинисања рокова за доспеће обавеза.

Допуном се изричито омогућава уговорним странама да уговоре рок исплате у складу са роком назначеним у фактури или у другом уговореном року, што повећава правну сигурност и предвидљивост односа.

Слично законско решење већ постоји у законодавству Северне Македоније, где се изричито дозвољава уговорна слобода у погледу доспећа потраживања у факторинг аранжманима.

Допуна је у складу и са ,,UNIDROIT Model Law on Factoring”, који не намеће ограничења у погледу рока доспећа уступљених потраживања и оставља питање рокова у надлежности уговора између страна. ,,UNIDROIT Model Law on Factoring” омогућава факторинг на основу садашњих и будућих потраживања, без ограничења у погледу рокова, што подразумева и ситуације у којима рок доспећа није нужно условљен продајом робе или услуге, већ може бити предмет посебног уговора.

Овим се унапређује регулаторни оквир и подстиче флексибилност и развој иновативних модела финансирања.

Чланом 7. чланом, уводи се могућност да уговор о факторингу, ако је закључен у писаној форми и оверен код јавног бележника, има снагу извршне исправе у смислу члана 41 става 1. тачке 8) Закона о извршењу и обезбеђењу („Службени гласник РС”, бр. 106/2015, 106/2016 – аутентично тумачење, 113/2017, 54/2019 и 9/2020 - аутентично тумачење и 10/2023 - др. закон).

Конкретно, члан 41 става 1. тачке 8. прописује да је извршна исправа ,,исправа која је овим или другим законом одређена као извршна исправа”, те би се у складу са наведеним уговор о факторингу сматрао извршном исправом ако је солемизован код јавног бележника и ако садржи клаузулу садржи изјаву дужника којом пристаје да поверилац на основу споразума о решавању спора путем посредовања, након доспелости потраживања може покренути поступак принудног извршења (клаузула извршности).

Циљ предложеног решења је унапређење наплативости потраживања у факторинг трансакцијама, смањење потребе за судским поступцима, као и јачање правне сигурности у уговорним односима.

Поред тога, прописано је да је овера искључиво добровољна, тј. није обавезна, већ зависи од сагласности страна, чиме се не намеће додатно административно оптерећење за све уговоре о факторингу, већ се ова могућност користи само у оним ситуацијама када је то странама потребно (нпр. код фактора који желе да унапред обезбеде извршност документа за бржу наплату).

Чланом 8. Предлога закона уводи се правило да се аутоматско обнављање уговора о факторингу може применити искључиво уколико је таква могућност изричито уговорена између страна.

Циљ ове одредбе је да се обезбеди већи ниво уговорне сигурности и транспарентности, како за уступиоца, тако и за фактора, с обзиром на то да факторинг уговори могу подразумевати и финансијске обавезе које се редовно продужавају. Увођењем оваквог услова, спречавају се потенцијалне недоумице или спорови који би могли настати у вези са тим да ли је уговор продужен или не, у одсуству јасне изричите одредбе.

Овакво решење је у складу са основним принципима облигационог права о слободи уговарања и обавештености страна, као и са пословном праксом у финансијским уговорима, где продужење уговора често има значајне финансијске и правне последице.

Чланом 9. Предлога закона врши се допуна постојеће одредбе члана 23. Закона, с циљем бољег усклађивања са тржишним праксама и постојећим дигиталним решењима која се користе у поступку уступања потраживања.

Допуном тачке 1. става 1., омогућава се да предмет уступања буду не само фактуре, већ и други комерцијални документи као што су профактуре, авансни рачуни, као и електронске фактуре преузете из система електронских фактура. На овај начин, проширује се спектар документације која може послужити као основ за уступање потраживања, што је усклађено са реалним пословним моделима и праксом у дигиталном окружењу.

Брисањем речи оригинал или копија оверена од стране надлежног органа у истом ставу, укида се обавеза доставе оригинал уговора. Фактор и даље има могућност да у складу са пословним моделом од уступиоца захтева достављање уговора у оригиналу, имајући у виду да документација из члана 23. став 1. Закона о факторингу представља веродостојну исправу.

Допуном става 2., предвиђа се могућност да посебан документ који потврђује уступање потраживања буде сачињен у електронској форми, чиме се омогућава даља дигитализација поступака и отклањају недоумице у пракси. Ова измена је у складу са Законом о електронском документу, електронској идентификацији и услугама од поверења у електронском пословању, који изједначава правно дејство електронске и писане форме.

Циљ ових измена је да се закон усклади са савременим токовима дигитализације у финансијском и трговинском пословању, уз очување правне сигурности странака у факторинг пословима, као и да се смањи административно оптерећење.

Чланом 10. Предлога закона допуњује се члан 24. Закона о факторингу, који се односи на обавештавање дужника о уступању потраживања.

Допуном се прописује могућност да се уговором између уступиоца и фактора предвиди да фактор, у име и за рачун уступиоца, изврши обавештавање дужника. Ова пракса је већ присутна на тржишту, нарочито код модела обрнутог факторинга, али се нормативним уређењем постиже већи степен правне сигурности, транспарентности и усклађености са пословном праксом.

Овом допуном не долази до преноса обавезе обавештавања са уступиоца на фактора у смислу замене страна у обавези, већ се ради о дозволи уговорних страна да овлашћење фактор да у њихово име поступа, што је у потпуности у складу са начелима и одредбама Закона о облигационим односима, који препознаје могућност извршења обавеза преко трећих лица у име и за рачун носиоца обавезе.

Изменом се задржава примарна одговорност уступиоца, али се омогућава уговорна делегација радње обавештавања, чиме се постиже флексибилност и прилагођавање уговорним структурама — посебно у дигиталним моделима факторинга и платформским решењима.

Допуна је у складу и са ,,UNIDROIT Model Law on Factoring”, који оставља слободу странама у погледу начина и форме обавештавања дужника, под условом да је оно извршено на начин који је правно ваљан и довољно јасан за дужника.

Чланом 11. Предлога закона додаје се нови члан 26а, којим се уређује правна судбина споредних права и средстава обезбеђења у поступку уступања потраживања.

Овом допуном се изричито прецизира да са преносом потраживања на фактора прелазе и сва пратећа споредна права и средства обезбеђења потраживања, као што су: право првенствене наплате, права из залоге, јемства, камате, уговорне казне и друга сродна права, у обиму у којем су уговарана и у складу са садржином уговора о факторингу. На тај начин се укида евентуална недоумица у пракси у погледу обима и дејства уступања потраживања, посебно када су у питању колатерали и инструментални уговори.

Овај члан уводи и нормативну јасноћу погледу правне технике — није потребно посебно закључивање новог уговора ради преноса споредних права, осим ако посебан закон не предвиђа другачије. Овакво решење је у складу са основним начелима из члана 437, али и других чланова Закона о облигационим односима (,,Службени лист СФРЈ”, бр. 29/78, 39/85, 45/89 - одлука УСЈ и 57/89, ,,Службени лист СРЈ”, број 31/93, ,,Службени лист СЦГ”, број 1/03 - Уставна повеља и ,,Службени гласник РС”, број 18/20).

Изменом се унапређује правна сигурност, ефикасност трансакција и смањује административно оптерећење уговорних страна, нарочито у ситуацијама масовног уступања потраживања, као што је случај код платформских и дигиталних модела факторинга.

Чланом 12. Предлога закона допуњује се члан 31. Закона о факторингу увођењем става 2, којим се уређује могућност да факторинг друштво, уколико то није другачије уговорено, пренесе доспела потраживања другом правном лицу.

Овом допуном се потврђује могућност даљег преноса потраживања од стране фактора, у складу са принципима слободе располагања својином и потраживањем, као и у складу са чл. 438–445. Закона о облигационим односима, којима се регулише уступање потраживања.

Додатно је разматрано да ли прописивање овакве одредбе отвара простор за злоупотребе на тржишту, међутим закључак је да ако је јасно прописано да су у питању искључиво доспела потраживања, та могућност је минимална.

Циљ измене је да се повећа правна сигурност и транспарентност у погледу даљег располагања потраживањем од стране фактора, као и да се омогући несметано функционисање секундарног тржишта потраживања. Посебно у моделима где факторинг друштва преносе портфолије потраживања инвеститорима.

Изменом се истовремено не искључује могућност уговорне забране или ограничења преноса, чиме се задржава аутономија воље страна у факторинг аранжману.

Овакво законско решење је усклађено са ,,UNIDROIT Model Law on Factoring”, који препознају право фактора на даље уступање потраживања, осим ако је уговором изричито ограничено.

Чланом 13. Предлога закона, након члана 32. додаје се нови члан 32а. којим се уводи обавеза регистрације пренетих потраживања у централну евиденцију факторинга.

Циљ успостављања централне евиденције факторинга је јачање правне сигурности и транспарентности на тржишту факторинга у Републици Србији. Увођењем централне евиденције факторинга ствара се централизована, електронска и ажурна база података о фактурама које су регистроване у систему електронских фактура а које су предмет уговора о факторингу, што је од кључног значаја за спречавање злоупотреба и вишеструког уступања исте фактуре различитим повериоцима.

Евиденција ће омогућити надлежним органима (првенствено Министарству финансија и Комисији за хартије од вредности) несметан увид у регистроване трансакције у циљу обављања надзорне функције, док ће фактори, уступиоци и дужници имати приступ подацима који се на њих односе. Обавеза примене електронске идентификације високог нивоа поузданости осигурава да се приступ врши на безбедан начин, у складу са прописима којима се уређује електронска идентификација и електронски документи.

Централна евиденција факторинга је осмишљена као интероперабилан са постојећим системом електронских фактура (у складу са Законом о електронском фактурисању), чиме се обезбеђује размена релевантних података у реалном времену. Подаци који се евидентирају у централној евиденцији факторинга су усклађени са подацима који већ постоје у систему електронских фактура, уз додатне атрибуте који се односе на статус фактуре у поступку факторинга, чиме се омогућава ефикасно праћење сваког уступљеног потраживања.

Правовремено евидентирање уступљених фактура (најкасније првог наредног радног дана од дана закључења уговора о факторингу) обезбеђује актуелност базе и заштиту свих страна у правном послу, а истовремено представља основ за потенцијално повезивање са другим електронским системима (регистром залога и др.) у наредним фазама развоја.

Чланом 14. Предлога закона врши се измена члана 33. став 1. Закона, тако што се надлежност за надзор над пословањем факторинг друштава преноси са Министарства на Комисију за хартије од вредности.

Измена има за циљ јачање надзорних капацитета и бољу примену закона у пракси. Имајући у виду сложеност и специфичност тржишта факторинга, као и његову повезаност са финансијским тржиштима и институционалним инвеститорима, надзор над факторинг друштвима поверава се Комисији за хартије од вредности као специјализованом телу за регулисање и надзор над финансијским тржиштем у Републици Србији.

Комисија за хартије од вредности већ врши надзор над финансијским инструментима, тржиштима капитала и учесницима на том тржишту, као и над спровођењем прописа који се односе на транспарентност, заштиту инвеститора и спречавање злоупотреба тржишта.

Према члану 352. тачка 17) Закона о тржишту капитала („Службени гласник РС”, бр. 129/2021), Комисија обавља и друге послове утврђене тим или другим законом. Ова измена се ослања управо на ту одредбу и омогућава Комисији да у оквиру своје надлежности врши надзор и по Закону о факторингу.

Такође, досадашње поступање показује да Министарство финансија нема довољне техничке и кадровске капацитете да у пуном обиму спроведе надзор над свим аспектима тржишта факторинга, посебно у делу који се односи на тржишне злоупотребе, секундарне трансакције, и компликоване облике секјуритизације. Поверавање ових надлежности Комисији унапредиће транспарентност, ефикасност и правну сигурност на тржишту.

Чланом 15. Предлога закона, у члан 34. став 1. додаје се нова тачка 7) којом се прописује прекршајна одговорност у случају непоштовања обавезе враћања потраживања и обавештења дужника у прописаном року, након остварења регресног права.

Такође, додаје се нова тачка 8) којом се прописује прекршајна одговорност у случају непоштовања обавезе регистрације уступљених фактура у централној евиденцији факторинга.

Ова измена представља допуну постојећег система прекршајних одредби са циљем да се обезбеди доследна примена новоуведене обавезе из члана 32а. Пошто регистрација уступљених фактура у електронски систем представља кључни механизам за обезбеђење транспарентности, правне сигурности и заштите свих страна у факторинг послу, неопходно је прописати јасну санкцију у случају непоступања по наведеној обавези.

На овај начин се доприноси унапређењу система контроле и надзора, а казнена одредба делује превентивно и дисциплинујуће, подстичући уредно понашање на тржишту.

Чланом 16. Предлога закона се врши правно-техничко ускађивање нумерације глава.

Чланом 17. Предлога закона се прописује временски оквир у коме су Министарство и Комисија за хартије од вредности дужни да донесу подзаконске акте потребне за примену закона.

С обзиром на то да успостављање централне евиденције факторинга представља значајну новину у регулаторном оквиру и захтева адекватне припреме – како нормативне тако и технолошке – прописано је одложено дејство одредаба које се односе на функционисање централне евиденције факторинга и обавезе уноса података, у трајању од 12 месеци од ступања на снагу закона. На тај начин се Министарству пружа довољно времена да донесе подзаконска акта и организује техничко успостављање централне евиденције факторинга, док се обвезницима (факторинг друштвима, банкама и другим пружаоцима услуга факторинга) обезбеђује адекватан рок за прилагођавање интерних система и процедура.

Такође, јасно је прописано да су обвезници дужни да отпочну са уносом података у року од 30 дана од почетка рада централне евиденције факторинга, што омогућава прецизну идентификацију почетка примене ове обавезе.

**IV. Анализа ефеката прописа**

Очекивани ефекти Усвајањем предложених измена очекује се знатно повећање транспарентности у промету потраживања и раст тржишта факторинга. Нови оквир ће смањити правну несигурност у поступању страна у факторинг трансакцијама, омогућити бољу повезаност са системом електронских фактура и подстаћи развој секундарног тржишта потраживања. Истовремено, јача се поверење инвеститора и улагача, унапређује положај фактора у поступцима наплате, и постиже боља усаглашеност са европским регулаторним токовима и тржишним стандардима.

Предложене измене Закона о факторингу утицаће пре свега на друштва која пружају факторинг услуге, Комисију за хартије од вредности као надзорни орган, као и на привредне субјекте који прибегавају факторингу као моделу финансирања. Нови оквир јача правну сигурност, транспарентност и надзор над тржиштем, а нарочито ће допринети малим и средњим предузећима која се ослањају на брз и доступан извор обртних средстава.

**V. Процена финансијских средстава потребних за спровођење прописа**

Усвајањем овог закона ствара се правни основ за доношење подзаконског акта који ће уредити начин функционисања централне евиденције факторинга, који ће донети Министарство. Наведени акт ће садржати техничке, организационе и процедурске услове за рад, као и начин и рокове уписа података.

Финансијска средства за развој и имплементацију централне евиденције факторинга биће обезбеђена из Зајма број 94859-YF.

Трошкови које ће примена прописа створити привреди

Примена прописа неће створити значајне директне трошкове за грађане. За факторинг компаније могу настати минимални трошкови у погледу прилагођавања техничким захтевима централне евиденције факторинга и обавеза извештавања. Међутим, ти трошкови су краткорочни и вишеструко оправдани дугорочним користима – већом правном сигурношћу, бољим управљањем ризиком и већом ефикасношћу у наплати потраживања.

Оправданост трошкова у односу на позитивне последице

Позитивни ефекти усвајања овог прописа – као што су смањење злоупотреба, развој секундарног тржишта потраживања, боља контрола и надзор над факторинг трансакцијама, боља заштита поверилаца и подстицање улагања – оправдавају сваки додатни административни или технички трошак који настаје применом новог система.